Nos M., decanus Oscariensis, notum facimus universis presentibus et futuris quod Willelmus dictus Flamans, dum in extremis laboraret, in puram et perpetuam elemosinam, pro remedio anime sue, ecclesie Beate Marie Cistercii dedit quinque solidos censuales, asignatos supra mansum Willelmi de Guta in villa dou Masgnis, et cum super asignatione illa mota fuisset discordia. Tandem in hunc modum ex hac fuit concordatum quod illi quinque solidi asignati fuerunt supra quoddam pratum situm in praeria de Fangeio, quod pratum appellatur Pratum dou Sauce, annuatim et censualiter ecclesie supradicte reddendi tali tamen conditione. Quod si heredes dicti Willelmi Flamanc vel etiam successores, qui pratum prenominatum possident vel possidebunt, ecclesie Cistercii nollent vel non possent dictam summam pecunie, vel ejus mandato censualiter solvere dicta ecclesia vel ejus mandatum idem pratum in suam propriam possent retinere possessionem. Hanc autem elemosinam, asignationem et pauctionem concesserunt coram nobis Jacobus, filius sepedicti Willelmi Flamanc, et Damerons, ejusdem filia, et Odo, dicte Damerons maritus. Et firmiter promiserunt quod contra dictam elemosinam, asignationem et pauctionem per se vel per alium non venirent decetero, et quod donum vel legatum vel promissum non facerent, quare predicta elemosina scilicet asignatio et pauctio minus valeant vel possint valere. Et quantum ad hoc adrenuntiaverunt omni juri scripto et non scripto tam canonico quam civili sibi competitero vel non competenti. In cujus rei memoriam et testimonium, presentem cartulam sigilli nostri munimine dedimus roboratam. Actum anno Domini Mo CCo XLo nono, mense novembri.